Steve Jobs esitleb iPhone 4
**iPhone 4** on Apple'i toodetav puutetundliku ekraaniga nutitelefon. 

Tegemist on selle telefoni neljanda põlvkonnaga, millele eelnesid kronoloogilises järjekorras iPhone 2G, iPhone 3G ja iPhone 3GS. iPhone 4 toodi esimest korda avalikkuse ette 7. juunil 2010 toimunud ülemaailmsel Apple'i arendajate konverentsil.
iPhone 4 kasutab operatsioonisüsteemi iOS, nagu ka iPod Touch ja iPad. Põhiliseks sisendseadmeks on 3,5-tolline puutetundlik ekraan, millel on ka mitmikpuutetugi.

Prototüübid
-----------

Enne ametlikku esitlust lekkisid avalikkuse ette kaks prototüüpi, mis on võrdlemisi üllatav, arvestades seda, et Apple varjab kiivalt infot oma uute toodete kohta.

### Gizmodo

Apple'i tarkvaraarendaja Gray Powell unustas iPhone 3GS-iks maskeeritud iPhone 4 ühte baari Redwoodi linnas.
Telefoni leidja võttis Apple'iga korduvalt ühendust, kuid teda ei võetud tõsiselt. Lõpuks otsustas ta müüa selle 5000 USA dollari eest veebisaidile gizmodo.com, kus avaldati 19. aprillil 2010 detailne ülevaade uue iPhone'i riistvarast ja disainist. Apple vastas sellele sooviga saada prototüüp tagasi, millega Gizmodo ka nõus oli. Pärast prototüübi tagastamist tehti ülevaate avaldanud ajakirjaniku kodus reid, mille käigus konfiskeeriti tema arvutid ja kõvakettad.

Riistvara
---------

### Ekraan

iPhone 4 ekraani disainis Apple ja tootis LG. Tegemist on LED-valgustusega TFT tüüpi LCD-puuteekraaniga, mis on kaetud kriimustuskindla klaasiga. Ekraani kontrastsus on 800:1 ja heledus 500 cd/m², diagonaal on 3,5 tolli ning lahutusega 960×640 pikslit, eelnevate iPhone'i ekraanide lahutusvõime oli ainult 480×320 pikslit, ekraani pikslitihedus on 326 ppi (*pixels per inch* – pikslit tolli kohta)). Iga piksel on 78 mikromeetrit lai. Sellest tulenevalt nimetab Apple seda Retina (eesti keeles 'võrkkest') ekraaniks. Nimelt Apple'i väitel ei ole keskmise inimese võrkkest võimeline alates tihedusest 300 ppi 30 cm kauguselt üksikuid piksleid eristama. See väide sai arvukalt vastukaja, et inimsilm on tegelikult võimekam, kuid Phil Plate, mees kes on kümme aastat töötanud Hubble'i teleskoobiga, kinnitas, et tavalise inimese puhul on Apple'i andmed täiesti õiged.

### Protsessor ja muutmälu

iPhone 4 jookseb Apple A4 kiibil, mille disainis Intrinsity ja tootis Samsung. Kiip koosneb Cortex A8 protsessorist ja PowerVR SGX 535 GPU-st. Sama kiipi kasutab ka iPad, kus protsessori kiiruseks on 1 GHz, iPhone 4 protsessori kiirust pole avaldatud, kuid spekuleeritakse, et see võib olla ligikaudu 750–800 MHz. Kõik eelmised iPhone'i mudelid on alakiirendatud, et pikendada aku kestvust.
Muutmäluks on 512 MB SDRAM. Seda on kaks korda rohkem kui iPadil. Suurem hulk muutmälu muudab multitegumtöö, mis oli ja on endiselt üks iPhone'i puudusi, oluliselt valutumaks.

### Kaamerad

Ülemisel pildil tagumine 5MP kaamera LED-välguga ja alumisel pildil esipaneelil asuv VGA-kaamera iPhone 4 on esimene iPhone, millel on kaks kaamerat. Seadme tagumisel poolel asub 5-megapiksline LED-välguga kaamera, mis suudab salvestada 720p formaadis kõrglahutusega videot kiirusega 30 kaadrit sekundis. Esipaneelil asub kuulari kõrval VGA-kaamera videokõnede tegemiseks. Tõsi, hetkel on võimalik teha videokõnesid ainult WiFi-võrgus ja kasutades Apple'i FaceTime'i tarkvara. Mõlemat kaamerat saab teravustada, puudutades ekraani seda kohta, mida soovitakse fookuses näha.

### Ühenduvus

WiFi ühenduse tagab Broadcom BCM4329 kiip, mis toetab 802.11a/b/g/n WiFit. Peale traadita interneti annab see kiip ka Bluetoothi-ühenduse. Sellel kiibil on ka FM-raadio tugi, kuid miskipärast pole Apple seda veel oma tarkvaras kasutanud. Sama firma BCM4750 kivi hoolitseb GPS-ühenduse eest.
Ametliku info järgi võimaldab iPhone 4 kasutada 4 sagedust: 850, 900, 1900 ja 2100 MHz, kuid FCC (*Federal Communications Commission*) dokumentatsiooni järgi toetab iPhone 4 antenn ka 800 MHz sagedust.
Füüsilisi ühenduspesi on iPhone 4 küljes kaks: 3,5 mm stereoheli pistikupesa ja 30-kontaktine pesa USB-kaabli või doki ühendamiseks.

### Sensorid

#### Güroskoop ja kiirendussensor

Kiirendussensor oli olemas juba esimesel iPhone'i mudelil. Nüüd lisati sellele veel güroskoop, mis kujutab endast sisuliselt kõrgtehnoloogilist vurri. Güroskoobi ja kiirendussensori abil on võimalik veelgi täpsemalt määrata telefoni liikumist ruumis, eriti keeramist ja pööramist.

#### Valgussensor ja lähedusandur

iPhone 4 kasutab valgussensorit, et hinnata konkreetseid valgusolusid ja selle põhjal automaatselt ekraani heledust muuta.
Lisaks on telefonil ka lähedussensor, millelt saadud info põhjal lülitatakse ekraan välja, kui telefoni kõrva ääres hoida. Andur mõõdab keskkonnast peegelduvat infrapunakiirgust.

### Mälu ja SIM-kaart

iPhone 4-l on kaks erineva mäluga versiooni, väiksemal 16 GB mälumahtu ja suuremal 32 GB. Mälu tüübiks on välkmälu. iPhone kasutab micro-SIM-kaarti, mis pole nii populaarne kui tavaline mini-SIM. Olenevalt operaatorist ei pruugi micro-SIM-kaardid kõikjal maailmas saadaval olla, kuid ettevaatlikult on võimalik mini-SIM-kaardi servad nii maha lõigata, et kaart saavutab micro-SIM-kaardi mõõtmed.

Disain
------

Esimest korda pärast iPhone'i tootmise algust on toimunud põlvkondade vahel suur disainimuutus. Eelmistelt põlvkondadelt tuttavad ümarad servad ja kumer tagakaas on asendunud sirgete pindadega. Ka on kahanenud telefoni mõõtmed. iPhone 4 kõrgus on 115,2 mm, laius 58,6 mm ja sügavus 9,3 mm, võrdluseks iPhone 3GS mõõtmed on vastavalt 115,5 mm, 62,1 mm ja 12,3 mm. Vaatamata väiksematele mõõtmetele kaalub iPhone 4 4 grammi rohkem kui iPhone 3GS, vastavalt 137 grammi ja 133 grammi. Kaaluvahe tuleneb iPhone 4 tunduvalt suuremast akust. 
iPhone 4 servadeks on alumiiniumist riba, mis toimib ühtlasi ka antennina. Ribas on kaks katkestuskohta, üks all vasakul nurgas ja teine telefoni ülaosas. Lisaks on disainerid sümmeetria huvides ka alla paremale teinud "võltskatkestuse". Antenni vasakpoolset riba kasutatakse WiFi, Bluetoothi ja GPS-i jaoks. Alumine ja parempoolne osa töötavad GSM- ja UMTS-antennidena.

Operatsioonisüsteem ja tarkvara
-------------------------------

Nagu ka kõik eelnevad põlvkonnad, kasutab iPhone 4 operatsioonisüsteemi iOS, mis on pälvinud rohkesti kiidusõnu oma viimse detailini lihvitud kasutajaliidese eest[*viide?*]. Koos iPhone 4ga tuli välja ka iOS 4, millega kaasnes kauaoodatud multitegumtöö tugi. Siiski pole see päris selline multitegumtöö nagu arvutites, nimelt on Apple järjekordselt oma piirangud seadnud, et korraga mitme rakenduse jooksutamine akut ja riistvara liialt ei kurnaks.
Vähemalt sama tuntud kui iPhone ise, on ka App Store, Apple'i loodud rakenduste pood. 20. oktoobri 2010 seisuga oli seal üle 300 000 rakenduse ja neid oli kokku alla laaditud üle 7 000 000 000 korra. App Store on üks põhjus, miks iPhone on nii populaarne, kuna ühelgi teisel tootjal pole oma seadmetele nii suures valikus rakendusi pakkuda.

Tehnilised probleemid
---------------------

### Antenn

iPhone 4 ja *bumper*
Kohe pärast müügi algust tabas iPhone'i esimene tagasilöök. Väga paljud kasutajad kurtsid, et teatud viisil telefoni käes hoides kaob levi ära. Kui käsi panna mainitud vasaku alumise nurga juures asuvale katkestuskohale, siis ühendatakse kaks erinevat antenni osa ja ühendus katkeb. Apple'i esimene vastus klientidele oli soovitus mitte telefoni sellest kohast hoida. 16. juulil 2010 teatas Steve Jobs pressikonverentsil, et edaspidi antakse iPhone 4ga kaasa kummist ümbris (inglise *bumper*) ja endale juba telefoni soetanud inimesed saavad selle Apple'ilt tasuta. Siiski on tegu vaid ajutise lahendusega, mis probleemi päriselt ei lahenda.

### Lähedussensor

Paljud iPhone omanikud on täheldanud, et nende telefoni lähedussensor ei tööta, mistõttu jääb kõne ajal ekraan sisselülitatuks ja põhjustab ebameeldivusi. Nimelt võib niiviisi kogemata kõne ära katkestada, või kutsuda kellegi kolmanda isiku konverentsikõnet pidama, ise sellest midagi teadmata. Apple järjekordselt tunnistas probleemi ja lubas, et iOS 4.1 versioonis on viga parandatud. Osadel kasutajatel näis tarkvarauuendus probleemi lahendavat, kuid on endiselt ka neid, kellel on siiani lähedussensoriga probleeme. App Store'is on lausa programm, mis lukustab kõnede ajaks ekraani, kuid osad probleemiga vaevlevad on saanud garantii korras ka uue telefoni.

### Kaamera ja ekraan

Ka kaamera kohta on tulnud negatiivset tagasisidet. Osal kasutajatest ei avane virtuaalne katik ja kaamera rakendus jookseb kokku, mistõttu tuleb telefon taaskäivitada. Teistel jälle on paigast valge tasakaal või näitab kaamera värve, mida tegelikult pildil olla ei tohiks.
Mõne telefoni ekraanile hakkasid tekkima müstilised kollased laigud. Hiljem aeti need liimi süüks, mida kasutati klaasi lamineerimisel. Tuli välja, et telefoni tootmise kiiruse tõttu ei jõudnud liim korralikult kuivada.

Vastuvõtt
---------

Vaatamata kõigile puudustele võeti iPhone 4 hästi vastu, mida näitab ka müügiedu. 2010. aasta juuli algusest kuni septembri lõpuni müüdi rekordarv – 14,1 miljonit telefoni. Engadget nimetas selle parimaks nutitelefoniks, mis praegu turul saada. TechRadar andis seadmele 4,5 tärni viiest võimalikust. Ajakiri [digi] hindas iPhone'i maksimumhindega (5/5) ja 11. detsembri 2010 seisuga on see esimesel kohal ka [digi] mobiiltelefonide ostujuhis.

Viited
------

1. ↑  "Steve Jobs live from WWDC 2010". *Engadget.com*. Vaadatud 4. detsembril 2010.
2. 1 2  Chen, Jason. "This is Apple's next iPhone". *Gizmodo.com*. Vaadatud 4. detsembril 2010.
3. ↑  Zimmerman, Matt. "OverREACTing: Dissecting the Gizmodo Warrant". *eff.org*. Vaadatud 4. detsembril 2010.
4. ↑  Plate, Phil. "Resolving the iPhone resolution". *discovermagazine.com*. Originaali arhiivikoopia seisuga 1. november 2017. Vaadatud 4. detsembril 2010.
5. ↑  Klug, Brian. "Apple's iPhone 4: Thoroughly Reviewed". *anandtech.com*. Vaadatud 4. detsembril 2010.
6. 1 2  "Teardown of the Apple iPhone 4". *chipworks.com*. Originaali arhiivikoopia seisuga 7. detsember 2010. Vaadatud 4. detsembril 2010.
7. ↑  Glider, Daniel Eran. "Inside iPhone 4: Gyro spins Apple ahead in gaming". *appleinsider.com*. Originaali arhiivikoopia seisuga 20. aprill 2012. Vaadatud 11. detsembril 2010.
8. ↑  Wilson, Tracy. "HowStuffWorks: iPhone 4". *howstuffworks.com*. Vaadatud 11. detsembril 2010.
9. ↑  Apple Special Event 20. oktoober 2010
10. ↑  "iPhone 4 Loses Reception When You Hold It By The Antenna Band?". *gizmodo.com*. Originaali arhiivikoopia seisuga 22. juuli 2010. Vaadatud 11. detsembril 2010.
11. ↑  Helft, Miguel. "Apple Offers Free Cases to Address iPhone Issue". *nytimes.com*. Vaadatud 11. detsembril 2010.
12. ↑  Hughes, Neil. "Users report issues with iPhone 4 proximity sensor during calls". *appleinsider.com*. Vaadatud 11. detsembril 2010.
13. ↑  "Iphone 4 lähedussensor". *apple.spot.ee*. Vaadatud 11. detsembril 2010.[*alaline kõdulink*]
14. ↑  Schram, Kevin. "Users Report iPhone 4 Camera Problems [Virtual Shutter Won't Open On iPhone 4? You're Not The Only One As Users Report Camera Issues]". *nexus404.com*. Originaali arhiivikoopia seisuga 22. juuli 2011. Vaadatud 11. detsembril 2010.
15. ↑  Grubb, Ben. "iPhone 4 camera rendered useless after mysterious fault". *smh.com.au*. Vaadatud 11. detsembril 2010.
16. 1 2  Roonemaa, Henrik "Neljas iPhone", *ajakiri [digi] nr66 oktoober 2010* lk 28–29
17. ↑  Hardawar, Devindra. "Apple iPhone 4 problems crop up: screen discoloration, reception issues". *venturebeat.com*. Vaadatud 11. detsembril 2010.
18. ↑  Charlie B. "iPhone 4 sale figures stun Wall Street highlight at the stock market". *ifreshnews.com*. Originaali arhiivikoopia seisuga 25. november 2010. Vaadatud 11. detsembril 2010.
19. ↑  Topolsky, Joshua. "iPhone 4 review". *engadget.com*. Vaadatud 11. detsembril 2010.
20. ↑  "Apple iPhone 4 review". *techradar.com*. Vaadatud 11. detsembril 2010.
21. Ricker, Thomas. "Next generation iPhone unscrewed from Vietnam". *engadget.com*. Vaadatud 4. detsembril 2010.

| * v
* r
Apple'i riistvara |
| --- |
| Mac | 

|  |  |  |  |  |  |
| --- | --- | --- | --- | --- | --- |
| Lauaarvutid | 

|  |  |
| --- | --- |
| Praegused | 
iMac • Mac Pro • Mac Mini |
| Lõpetatud | 
Apple I • Apple II • Apple III • Apple Lisa • Compact Macintosh • Macintosh II series • Macintosh SE • Macintosh SE/30 • Macintosh Classic • Macintosh LC • Macintosh Quadra • Macintosh Performa • Macintosh Centris • Power Macintosh • eMac |

 |
| Sülearvutid | 

|  |  |
| --- | --- |
| Praegused | 
MacBook Pro • MacBook Air |
| Lõpetatud | 
PowerBook • iBook • MacBook |

 |
| Serverid | 

|  |  |
| --- | --- |
| Praegused | 
Mac Pro • Mac Mini |
| Lõpetatud | 
Apple Workgrupp Server • Apple Network Server • Xserve |

 |

 |
| Seadmed | 

|  |  |
| --- | --- |
| Praegused | 
Apple TV • iPad (2 • 3 • 4 • Mini  • Air  • Pro)  • iPhone (4 • 4S • 5 • 5C • 5S)  • iPod (Classic • Nano • Shuffle • Touch) |
| Lõpetatud | 
Apple Interactive Television Box • iPod Hi-Fi • iPod Mini • Newton • Apple Pippin • PowerCD • Apple QuickTake |

 |
| Lisaseadmed | 

|  |  |
| --- | --- |
| Praegused | 
AirPort • Apple'i kuvarid • Magic Mouse • Apple Mighty Mouse • Magic Trackpad • Apple Remote • SuperDrive • Time Capsule • Apple Wireless Keyboard • Apple Keyboard • AirPods |
| Lõpetatud | 
iSight • Modems • Scanners |

 |
| Vaata ka | 
Macintoshi kloon |

Apple Inc. nutitelefon iPhone

iPhone **·** 3G **·** 3GS **·** 4 **·** 4S **·** 5 **·** 5C **·** 5S **·** 6 / 6 Plus **·** 6S / 6S Plus **·** SE **·** 7 / 7 Plus **·** 8 / 8 Plus **·** X **·** XS / XS Max **·** XR **·** 11 **·** 11 Pro / 11 Pro Max **·** SE (2020) **·** 12 / 12 Mini **·** 12 Pro / 12 Pro Max